Kohutavalt kaua ronis sinna üles. Perioodiliselt korduv hirmutunne jälle lennukis. Jürka kõigutas igavusest tiibu ja tegi mingeid hüppeid ülespoole. Lennukiga siis, muidugi. Lauri lasi üsna pikalt oodata, enne kui mind pärast  Villemsoni välja lubas. Väljahüpe OK, üsna pikalt kukkusin jalad maapoole, enne kui kõhuli keeras. Vabalangemine üsna normaalne, kiikumist eriti ei olnud, jälgisin ka jalgu, et liiga krõnksus ei oleks. Ühel korral oli mingi tuulehoog või turbulents vabalangemises tunda, mis mind õhus keeras. Ebastabiilsust ei tekkinud. Avamishetkeks lõi pöörde sisse (pean ikkagi hakkama pärast 15 sek hüppeid uuesti vabalangemise ajal avamisliigutust harjutama), tropikeerdu ei saanud. Vabaotstega nina lennuvälja poole, slaider  kinni, 1 toglepööre ja kohe vastutuult lennuvälja poole. Kõrgust mingi üle 500. Vaatasin, et eriti edasi ei liigu ja sättisin end nii, et selja taha ka lage plats jääks. Igaks juhuks. See lage viis peaaegu Tolli talu juurde, kus 2 esimest ööd ööbida sai. Tulin ikka lennuvälja serva välja, õhus veel juhtisin, et Ennule pähe ei maanduks. Enne maandumist sain turbukaid ka. Taldadel svuup, parem põlv korraks maha ja püsti. Ehk siis "peaaegu püsti" maandumine.. :) Kuppel jäi ilusti tuulde, proovisin sellega veel pakkimislaua poole liikuda, kuid ei jäksanud, lasin kupli maha. Varulasel oli isegi oma 120 rj varjuga vastutuult lendamisega probleeme, maandus minustki kaugemale..